সেরার সেরা
আলিয়া ভট্ট: ‘কপূর অ্যান্ড সন্‌স’, ‘উড়তা পঞ্জাব’ এবং ‘ডিয়ার জিন্দেগি’— আলিয়ায় ২০১৬ সালে করা তিনটে ছবি। তিনটে তিন রকমের। তিনটে ছবিতেই আলিয়া অসাধারণ। কাজেই সেরার তালিকায় তো রাখতেই হচ্ছে। বিশেষ করে ‘উড়তা পঞ্জাব’এর জন্য। ওই রকম একটা ডি-গ্ল্যাম, ডার্ক চরিত্র এই বয়সে করাটা বাকি ‘সুপারস্টার’দের কাছে চ্যালেঞ্জেরই বটে! তাঁরা সেটা নিলে হয়!   
আমির খান: স্টেরয়েড নিয়েছেন কি না, শরীরের বেশি ঝুঁকি নিয়েছেন কি না, এসব আলোচনা চলেছে ‘দঙ্গল’ মুক্তির আগে। পুরোদস্তুর মসালা জঁরের বাইরে গিয়েও অন্য রকম ছবিও যে তরতরিয়ে ১০০ কোটির রেকর্ড ভাঙতে পারে, মুক্তির পর সে নিয়ে আলোচনা হচ্ছে বেশি। ছবির দুই অভিনেত্রী সানিয়া মলহোত্র এবং ফতিমা সানা শেখকে যেভাবে এগিয়ে দিলেন সিনেমা জুড়ে, পারফেকশনিস্ট খানকে প্রথমে রাখতেই হচ্ছে।
যাঁরা মনে থেকে গেলেন

অনুষ্কা শর্মা: ওদিকে বয়ফ্রেন্ড বাইশ গজের রাজা। এদিকে গার্লফ্রেন্ড ৩৫ মিলিমিটারের। অনুষ্কা শর্মাকেই এ বছর সেরার তালিকায় রাখতে হচ্ছে। ‘সুলতান’এ সলমন খানের বাইসেপে ঢাকা পড়তে দেননি তাঁর আরফা চরিত্রটাকে। আর ‘অ্যায় দিল হ্যায় মুশকিল’এ তো তিনিই সব! যতই ঐশ্বর্যা রাই বচ্চন থাকুন, যতই রণবীর কপূর কামব্যাক করুন!
অক্ষয় কুমার: কমিক টাইমিং বলুন, কিংবা ‘ইনটেন্স’ চরিত্র, অক্ষয় কুমারের জুড়ি মেলা সত্যিই চাপের। তাঁর সিনেমা বাছাটাও বা কী করে ‘ইগনোর’ করা যায় বলুন! ‘এয়ারলিফ্‌ট’, ‘রুস্তম’ অন্য কোনও ‘স্টার’ করতেন কিনা সন্দেহ আছে! আর ‘হাউসফুল থ্রি’ তো হিট হল শুধু অক্ষয়ের জন্যই বোধহয়।
বিদ্যা বালন: ‘কহানি টু’। একটাই ছবি বিদ্যার এ বছর। কিন্তু তাতে কী? সেখানেও মনে রাখার মতো একখানা চরিত্র তো করে ফেললেন।
স্বরা ভাস্কর: ‘নীল বাটে সন্নাটা’ ছবিটা স্বরার জন্যই দেখা উচিত। এতদিন পার্শ্বচরিত্রে চমত্‌কার ছিলেন বটে। এবার লিডে! 
সোনম কপূর: নীরজা ভানোটের বায়োপিকে সোনমের অভিনয়টা মনে থেকে যাবে অনেকদিন। ও রকম একটা চরিত্রকে যথাযথ ট্রিটমেন্ট দেওয়ার জন্য।
রাধিকা আপ্টে: যতটুকু করেন, তাতেই বাজিমাত। রাধিকা ‘ফোবিয়া’ এবং ‘পার্চড’, দু’টো ছবিতেই জমিয়ে অভিনয় করলেন।
অমিতাভ বচ্চন: ভদ্রলোক যে ঠিক কী পারেন না, সেটা জানা গেল না! যাবেও না! কারণ তিনি সবই পারেন। ‘পিঙ্ক’এ ওই রকম একটা দাপুটে চরিত্র হোক কিংবা ‘তিন’এর চরিত্রটা, অমিতাভ যাকে বলে ‘তুস্‌সি ছা গয়ে’!
শাহরুখ খান: বছরের প্রথম দিকে ‘ফ্যান’ এবং শেষের দিকে ‘ডিয়ার জিন্দেগি’। ‘ফ্যান’ বলা যেতে পারে নিজেকে অভিনেতা হিসেবে ফিরে পাওয়ার একটা সচেতন প্রয়াস। ‘ডিয়ার জিন্দেগি’তে তো মনে হল তিনি পাশের বাড়ির লোক। হিরো-টিরো কিচ্ছু নন!
সলমন খান: একটাই ছবি ‘সুলতান’। যদিও সেখানে সর্বেসর্বা তিনিই। তা সত্ত্বেও হিট তো বটেই। স্পোর্টস জঁরের সঙ্গে ইমোশন মিশিয়ে একাকার!
রণবীর কপূর: বছরের শেষদিকে ‘জগ্গা জাসুস’এর ট্রেলার বেরনোয় বোঝা গেল পরের বছর আসছেন। তবে ‘অ্যায় দিল হ্যায় মুশকিল’এ প্রমাণ করলেন, টানা ফ্লপের পরও তিনি ছিলেন।
সুশান্ত সিংহ রাজপুত: মহেন্দ্র সিংহ ধোনির বায়োপিক ‘এস এস ধোনি: দি আনটোল্ড স্টোরি’তে নাম ভূমিকায়। সুশান্তকে ধোনির চরিত্রে বহুদিন মনে থেকে যাবে।